የደጃችሜዳ የንጹህ መጠጥ ውኃ ፕሮጀክት ግንባታ ካቆመ ሁለት ዓመታትን አስቆጥሯል፡፡
የክልሉ ውኃ፣ መስኖና ኢነርጂ ልማት ቢሮ ደግሞ ችግሩን ለመፍታት በ2013 በጀት ዓመት ዕቅድ መያዙን አስታውቋል፡፡ባሕር ዳር፡ ሐምሌ 21/2012 ዓ.ም (አብመድ) በሰሜን ጎንደር ዞን ጠለምት ወረዳ ደጃች ሜዳ ከተማ ከአምስት ሺህ በላይ ለሚሆኑ ነዋሪዎች አገልግሎት ሊሰጥ ታቅዶ የተጀመረውና የተቋረጠው የቤት ለቤት የንጹሕ መጠጥ ውኃ ዝርጋታ ፕሮጀክት ተጠናቅቆ አገልግሎት እንዲሰጥ ነዋሪዎች ጠይቀዋል፡፡ አብመድ ያነጋገራቸው ነዋሪዎች እንደገለጹት ውኃ ለማግኘት በሌሊት ወደ ወንዝ ተጉዘው እስከ ሦስት ሰዓት ወረፋ ይጠብቃሉ፡፡ወይዘሮ ብርሃን ሞላ እና ወይዘሮ ሙሉዓለም አበበ እንደነገሩን በከተማው ባለው የውኃ ችግር ከወረርሽኙ ጋር ተያይዞ የግል ንጽሕናን ለመጠበቅ የሚያስችል ውኃ ለማግኘት አስቸጋሪ ነው።ውኃ ለማግኘት ወደ ወንዝ በሚሄዱበት ወቅትም ለኮሮናቫይረስ ወረርሽኝ ተጋላጭ በሆነ መንገድ ለሰዓታት እንደሚጠብቁ ገልጸዋል። በክረምት የውኃ ችግሩ ቢቃለልም በበጋ ወቅት ችግሩ የከፋ መሆኑን ነግረውናል።የጠለምት ወረዳ ውኃ ሀብት ልማት እና ኢነርጅ ጽሕፈት ቤት ኃላፊ አብርሃም ታጀበ እንደገለጹት ደግሞ በ2009 ዓ.ም ለከተማው ነዋሪዎች የቤት ለቤት የውኃ ተጠቃሚ ለማድረግ ሥራ ተጀምሮ ነበር። ከዚህም ውስጥ 75 በመቶ የውኃ ማስተላለፊያ ቱቦ ዝርጋታ እና 10 በመቶ የቦኖ ሥራው ተጠናቅቋል። የውኃ ማጠራቀሚያ ታንከር ደግሞ ተሠርቶ ተጠናቅቆ ቆሟል ብለዋል።